ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

МИНИСТЪРА НА ЗЕМЕДЕЛИЕТО И ХРАНИТЕ Г-ЖА ДЕСИСЛАВА ТАНЕВА

**ВЪПРОС**

От проф. Иван Костадинов Станков

народен представител от ПГ на АБВ

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание, внасям въпрос

ОТНОСНО: Състоянието и тенденциите за развитие на българското овцевъдство и реализацията на продуктите от него.

**Уважаема госпожо министър**,

На 12 декември 2015 г. на комплекс Пампорово се проведе семинар с българските овцевъди от млечното направление. На семинар присъстваха над 300 регистрирани овцевъди с основна дейност млечно производство. Обсъдени бяха състоянието и проблемите на българското овцевъдство и направени съответни препоръки за бъдещото му развитие.

По-важните изводи, направени от овцевъдите се изразяват в следното:

• През годините на прехода броят на овцете в България е намалял драстично и овцевъдството е в критичния за страната минимум.

• Загубени са традиционни за страната пазари на овцевъдни продукти – живи животни, месо и млечни продукти.

• Смущаваща е диспропорцията между изкупните цени на продуктите от овцевъдството и цените на реализация на пазарите.

• Недостатъчно е оценено културното и високопродуктивно овцевъдство и надценено примитивното, представено от т.нар. автохтонни породи.

• Налице са проблеми с включването в субсидиране на новосъздадени ферми и такива с разширено възпроизводство и др.

**Въпросът ми към Вас е:**

Какви са вижданията на МЗХ за развитието на овцевъдството в България, предвиждат ли се корекции за засилване на стимулите за културните породи и ще бъдат ли осигурени пазарите за агнета и млечни продукти през 2016 г.?

София, 14.01.2016г. Народен представител:

Н.п.проф. Иван Станков